KIRJALLINEN KYSYMYS P-3307/00 esittäjä(t): Jeffrey Titford (EDD) komissiolle. Euroopan unionin sokeripolitiikka.



Virallinen lehti nro 151 E , 22/05/2001 s. 0129 - 0130



KIRJALLINEN KYSYMYS P-3307/00 esittäjä(t): Jeffrey Titford (EDD) komissiolle (17. lokakuuta 2000) Aihe: Euroopan unionin sokeripolitiikka Olen saanut tietää Itä-Englannin vihaisilta maanviljelijöiltä, että Euroopan unioni suunnittelee asetusta, joka sallii 48:n vähiten kehittyneen valtion tuoda EU:n sokerimarkkinoille noin 2,2 miljoonaa tonnia sokeria vuosittain. Edustamallani alueella tuotetaan noin 70 prosenttia Yhdistyneen Kuningaskunnan tuottamasta sokerista ja toimitamme raaka-ainetta neljälle suurelle tehtaalle Norfolkissa ja Suffolkissa. Viljelijöiden mukaan ehdotetulla EU:n asetuksella on oleva tuhoisa vaikutus edustamani alueen sokerijuurikastuotannolle. Voiko Euroopan komissio kertoa, mitä seurauksia ehdotetulla asetuksella on komission mielestä Itä-Englannin sokerijuurikasteollisuudelle? Erityisesti pyydän komissiota kertomaan yhtyykö se British Sugar -osakeyhtiön toimitusjohtajan, Kevin Fieldin, ja kansallisen maanviljelijöiden liiton puheenjohtajan, Adrian Gillin, näkemykseen, jonka mukaan asetus vaikuttaa seuraavasti: 1. kiintiöitä pienennetään välittömästi? 2. työpaikkoja menetetään? 3. Yhdistyneen Kuningaskunnan sokerituotannon väheneminen? 4. maanviljelyssä menetetään yksi harvoista luotettavista ensisadon tuottavista lajikkeista? 5. nykyisiin AKT-menettelyihin kuuluvien kaupallisten myönnytysten arvon väheneminen? 6. EU:n menojen kasvaminen sen seurauksena, että sekä juurikassokeria ja AKT-sokeria siirretään interventiomyyntiin? 7. Yhdistynyttä Kuningaskuntaa syrjivä vaikutus, sillä suuri osa Euroopan unionin raakasokerin jalostuskapasiteetista sijaitsee kyseisessä valtiossa? Franz Fischlerin komission puolesta antama vastaus (16. marraskuuta 2000) Arvoisa parlamentin jäsen viittaa komission hiljattain tekemään kauppaa koskevaan ehdotukseen neuvoston asetukseksi monivuotisen yleisen tullietuusjärjestelmän soveltamisesta 1 päivästä heinäkuuta 1999 alkaen 31 päivään joulukuuta 2001 annetun neuvoston asetuksen (EY) N:o 2820/98 muuttamisesta tullittomuuden laajentamiseksi koskemaan vähiten kehittyneistä maista peräisin olevia tuotteita ilman määrällisiä rajoituksia(1). Laatiessaan ehdotustaan komissio havaitsi, että on todellakin olemassa vaara, että herkkien maataloustuotteiden, kuten sokerin, tuonti saattaisi kasvaa tavanomaista suuremmaksi aiheuttaen kyseisten markkinajärjestelyiden häiriöitä. Tämän vuoksi tuotteiden vapaa pääsy aiotaan ottaa käyttöön vaiheittain kolmen vuoden siirtymäkauden aikana, jonka kuluessa vaikutuksia voidaan arvioida paremmin. Lisäksi on suunnitteilla turvatoimenpiteitä, joiden perusteella tariffimyönnytyksiä voidaan väliaikaisesti keskeyttää, jos havaitaan petos tai jos alkuperäsääntöjä ei noudateta tai jos tuonti yhteisöön kasvaa valtavasti. Myös alkuperäsäännöt ja erityisesti vähimmäislisäarvoa koskevat edellytykset edellyttävät lisää turvatoimenpiteitä. Komissio on lisäksi yhtä mieltä maatalousosastonsa ehdotuksen kanssa siitä, että yhteistä markkinajärjestelyä sovelletaan sokerialalla 1. heinäkuuta 2001 alkaen(2). Ehdotuksessa säädetään oleellisesti kahden vuoden hengähdystauosta, jonka aikana tarkastellaan suurempia uudistuksia erityisesti sokerin yhteisen markkinajärjestelyn ja yhteisön maatalouden elintarviketeollisuuden toimintaa yleisesti käsittelevien tutkimusten perusteella. Parlamentin jäsenen esille tuomat mahdolliset ei-toivotut sivuvaikutukset antavat todellakin haasteen yhteisön tähän mennessä harjoittamalle sokerialan politiikalle ja osoittavat sen, kuinka vaikeata on ratkaista keskenään ristiriitaisia politiikan tavoitteita. Lopullisessa arviossaan komissio katsoo kuitenkin, että yleisesti katsottuna sen ehdotuksen mahdolliset edut ovat selvästi merkittävämmät kuin yhteisölle koituvat mahdolliset kustannukset. Tämän vuoksi komissio tarkkailee hyvin huolellisesti sokerialan tulevaa kehitystä asianmukaisten toimenpiteiden toteuttamiseksi tarvittaessa. (1) KOM(2000) 561 lopullinen. (2) KOM(2000) 604 lopullinen.